Správa zo zahraničnej pracovnej cesty 

1.	Účastníci ZPC:
Ing. Elena Malíková, RO, Mgr. Lýdia Babiaková, štátna radkyňa, Ing. Adriana Mičkovicová, štátna radkyňa – OVMSŠ, Sekcia štátnej starostlivosti o šport  a mládež MŠVVaŠ SR, Stromová 9 Bratislava

2.	Zahraničná pracovná cesta:
Štát: Belgicko
Miesto: Brusel, Rada EÚ, 
Dátum: 31.08.-03.09.2016
Účel cesty: 1. zasadnutie pracovnej skupiny pre šport Rady EÚ v rámci slovenského predsedníctva v Rade EÚ (SK PRES)  a zasadnutie Ad hoc  pracovnej skupiny pre pracovný plán EÚ – šport 
Spôsob financovania: MŠVVaŠ SR a Rada EÚ 

3.	Rámcový program pobytu:
31.08.2016 Ad hoc zasadnutie pracovnej skupiny pre pracovný plán EÚ – šport 
01.09.2016 pracovné stretnutie s expertom EK (grant EÚ)
02. 09.2016  SK PRES 1. zasadnutie pracovnej skupiny pre šport Rady EÚ 
1)	Otvorenie zasadnutia a schválenie programu  
2)	Informácie SK PRES
3)	Informácie EK
4)	Výstupy expertnej skupiny EÚ pre dobré riadenie v športe
5)	Zasadnutie WADA výkonného výboru (23.09.2016) - informácie
6)	Športová diplomacia – diskusia
7)	Rôzne

Stručný priebeh rokovaní:
Dňa 31. augusta 2016 sa v priestoroch Generálneho sekretariátu pre vzdelávanie a kultúru Európskej komisie uskutočnilo rokovanie pozvaných zástupcov členských štátov EÚ (Holandsko, Slovensko, Malta, Estónsko) s predstaviteľmi Európskej komisie a Generálneho sekretariátu Rady. Účelom bolo prediskutovať prípravu možného nového pracovného plánu EÚ pre šport so zameraním na jeho všeobecné smerovanie, možné priority EÚ v oblasti športu a nové pracovné metódy. 
Návrhov pre zlepšenie súčasnej situácie bolo viacero, napr. využitie nových pracovných metód pre budúce obdobie, zredukovanie počtu výstupov vyplývajúcich z pracovného plánu EÚ pre šport, vytvorenie expertných skupín len pre tie oblasti, ktoré sa zaoberajú problematikou športu z medzisektorovej perspektívy, určenie jasnejších kritérií pre členstvo v expertných skupinách, obmedzenie pozorovateľov a vytvorenie samostatnej platformy pre prezentáciu ich aktivít, zúženie priorít zadefinovaných v pracovnom pláne EÚ pre šport, predĺženie obdobia nového pracovného plánu atď. 
Rokovanie pozvaných zástupcov členských štátov EÚ s predstaviteľmi Európskej komisie a Generálneho sekretariátu Rady malo neformálny charakter a jeho výsledky sú len indikatívne pre Európsku komisiu. Slúžiť budú hlavne pre internú potrebu komisie pri príprave oficiálnych podkladov k novému plánu EÚ. 
Dňa 1. septembra 2016 sa uskutočnilo pracovné stretnutie na expertnej úrovni  s predstaviteľom Európskej komisie (EK). Stretnutie s EK sa konalo za účelom konzultácie ohľadom pripravovaného vyúčtovania grantu, ktorý je potrebné zaslať do dvoch mesiacov od skončenia aktivity. Vzhľadom na možnosti spolufinancovania podujatí predsedajúcej krajiny (Slovensko) v Rade EÚ sekcia štátnej starostlivosti pre šport a mládež MŠVVaŠ SR predložila žiadosť o grant v rámci programu Erasmus+ na organizáciu medzinárodnej konferencie „Vzdelávanie v športe a prostredníctvom športu“ a stretnutie generálnych riaditeľov športu, ktoré sa uskutočnili 18.-20.07.2016. Obe podujatia sa konali v rámci slovenského predsedníctva v Rade EÚ (SK PRES). Žiadosť o grant bola Európskou komisiou. schválená dňa 11.07.2016 na žiadanú sumu 185.175,91 eur na obdobie 13.05.-12.10.2016 a 60% z tejto sumy bolo prevedených na účet MŠVVaŠ SR. 
	Za Európsku komisiu sa zúčastnil na stretnutí pán M. Rynkowski, zodpovedný za finančnú časť vyúčtovania, za slovenskú stranu A. Mičkovicová a L. Babiaková z odboru vzdelávania a medzinárodnej spolupráce v športe SŠSŠM. Na stretnutí sa p. Rynkowski vyjadril k pracovnej verzii finančnej časti vyúčtovania grantu, poradil pri detailnom rozpise jednotlivých položiek oprávnených nákladov. Taktiež prebehla diskusia o podporných dokumentoch a ďalších náležitostiach vyúčtovania grantu.

SK PRES - 1. zasadnutie pracovnej skupiny pre šport Rady EÚ 
Dňa 2. septembra 2016 sa uskutočnilo historicky prvé zasadnutie pracovnej skupiny (PS) pre šport Rady EÚ v rámci SK PRES. Pracovné rokovanie viedla predsedajúca pani E. Malíková. Na zasadnutí sa zúčastnili okrem predstaviteľov sekcie štátnej starostlivosti o šport a mládež MŠVVaŠ SR aj predstavitelia SZ SR pri EÚ, pani M. Grieco a pán I. Hromada, ktorý je zástupcom predsedajúcej PS.

2)	Informácie SK PRES 
Predsedajúca SK PRES p. E. Malíková otvorila zasadnutie a pozdravila prítomných. Predstavila SK PRES tím pre šport. Informovala o termínoch ďalších zasadnutí PS (19.09, 14.10, 24.10, 04.11, 05.12. Rada EÚ – šport 22.11.2016). Na zasadnutí Rady EÚ je v pláne počas SK PRES schváliť Závery rady o športovej diplomacie. Témou štrukturovaného dialógu ministrov počas zasadnutia rady je o vplyve športu na osobnostný rozvoj. Pripomenula, že sa v Bratislave konali dve neformálne podujatia, ktorými sa naštartovalo SK PRES v oblasti športu: konferencia „Vzdelávanie v športe a prostredníctvom športu, 18.-19.07.2016 a Neformálne stretnutie riaditeľov športu v Bratislave, 20.07.2016. Z konferencie bol odprezentovaný krátky video zostrih. Ďalej predsedajúca informovala o blížiacom sa 2. ročníku Európskeho týždňa športu 2016, ktorý sa naštartuje otváracím ceremoniálom v Košiciach, 10.09.2016. Na otvorení sa zúčastnia najvyšší predstavitelia SR a EÚ zodpovední za oblasť športu, predovšetkým komisár EÚ p. Tibor Navracsics a minister školstva, vedy, výskumu a športu SR, p. Peter Plavčan.

3)	Informácie EK
 V rámci tretieho bodu programu vystúpil p. A. Mendes Silva z EK. Na úvod poďakoval holandskému predsedníctvu - NL PRES a zaželal veľa šťastia a úspechov v práci SK PRES tímu. Zmienil sa, že spätná väzba na dve spomínané SK PRES neformálne podujatia v Bratislave bola veľmi pozitívna. Zhodnotil prednedávnom ukončené LOH Rio 2016 a poznamenal, že šport nie je iba o úspechoch a radosti z nich, ale stále pretrvávajú negatívne javy (doping, matchfixing, korupcia), ktoré ohrozujú integritu športu. Dôležité je, aby sa zdôrazňovali pozitívne hodnoty športu a propagoval aktívny životný štýl. Pripomenul, že dňa 15.9.2016 v Bruseli sa bude konať „Flagship event“ v súvislosti s naštartovaním 2. ročníka Európskeho týždňa športu. Doobeda budú prebiehať športové aktivity a poobede konferencia, ktorá bude venovaná dobrému riadeniu v športe. Očakáva sa, že bude po prvýkrát predložená listina záväzkov, ktorá bližšie určí záväzky pre jednotlivých stakeholdrov v športe, ktorí by si ich mali osvojiť za vlastné a dodržiavať ich. 
Pán Silva ďalej informoval, že na základe výziev 2016 Erasmus+, s alokovaným rozpočtom vo výške 34 mil. eur,  bolo v tomto roku prijatých približne 400 projektov. Výsledky schvaľovacieho procesu sa očakávajú začiatkom októbra. Následne sa budú môcť spustiť všetky schválené projekty. Ďalej spomenul, že sa uskutočnili zasadnutia dvoch pracovných skupín EÚ na vysokej úrovni (High-level groups): na témy „grassroots sports“ a športová diplomacia. Výstupy práce oboch skupín boli zverejnené v júni. Výstupy o športovej diplomacii sú pre SK PRES veľmi dôležité, lebo prioritnou témou SK PRES v oblasti športu je práve športová diplomacia. Na záver sa pán Silva poďakoval všetkým svojim spolupracovníkom z dôvodu jeho odchodu do dôchodku. Svoj príspevok uzavrel myšlienkou o tom, že šport a pravidelné športovanie vo voľnom čase prispieva k zlepšeniu „wellbeing“ všetkých ľudí a zvýšeniu ich individuálneho výkonu. Z pozície vládnych orgánov, povedal, že máme zodpovednosť ako povzbudiť a podporiť športové organizácie, aby zlepšili ich dobré riadenie („good governance“), pričom je potrebná medzisektorová spolupráca, predovšetkým so sektorom školstva a mládeže. Predsedajúca poďakovala za príspevok p. Mendéza, zaželala veľa šťastia v ďalšom živote a odovzdala darček.

4)	Výstupy expertnej skupiny EÚ pre dobré riadenie v športe
Štvrtý bod programu bol určený pre tému dobrého riadenia v športe, ku ktorej mal príspevok p. Darren Bailey (UK), predseda expertnej skupiny EÚ pre dobré riadenie. P. Bailey informoval o výstupoch práce tejto expertnej skupiny. Svoju prezentáciu mal rozdelenú do dvoch častí. Prvá časť sa týkala princípov dobrého riadenia v športe a druhá ochrany mladistvých športovcov a práv detí v športe. Expertná skupina sa počas svojho pôsobenia (na základe aktuálneho pracovného plánu pre šport 2014-2017) zhodla na tom, že podpora desiatich princípov dobrého riadenia v športe by mala byť základom každej organizácie v športe (jasné ciele, etický kódex, identifikácia úloh stakeholdrov, demokratické štandardy, delegovanie a štruktúry riadenia, manažment, inklúzia a mládežnícke programy, zverejnenie štatútu a pravidiel, zodpovednosť a transparentnosť). 
V druhej časti prezentácie p. Bailey upriamil pozornosť na problematiku ochrany detí a mladistvých angažovaných v športe pred rôznymi druhmi násilia, nátlaku a zneužívania. Deti a mladiství sa žiaľ stretávajú s týmito negatívnymi javmi aj v oblasti športu. Negatívne osobné skúsenosti môžu spôsobiť deťom zdravotné ťažkosti, alebo až poškodenie zdravia  a následne ich odradiť od športovania. Preto by dospelí, ktorí pracujú s deťmi a mladistvými v športe, predovšetkým tréneri, mali veľmi dbať na dodržiavanie ľudských práv a  práv detí a zabezpečiť opatrenia na ich ochranu. Poskytovať zdravé prostredie v športe je spoločnou zodpovednosťou všetkých zainteresovaných, vrátane orgánov činných v trestnom konaní. Je potrebné poskytnúť deťom viacej než jeden pilier na ich ochranu. 
Orgány štátnej a verejnej správy zodpovedné pre oblasť športu by mali v tejto oblasti nastaviť efektívnu regulatívu, podporovať programy na ochranu detí a duálnej kariéry pre mladých športovcov. Kampane, osveta adresovaná verejnosti, ako aj zúčastneným, pravidelné školenia pre trénerov, ako aj povzbudenie všetkých zúčastnených hlásiť prípady porušovania detských práv a ich zneužívania prispejú k eliminácii takýchto negatívnych udalostí a posilnia ochranu mladých športovcov. Športové zväzy a kluby by mali posilniť spoluprácu s rodičmi a vo svojich riadiacich dokumentoch prijať aj opatrenia na ochranu detí a mladistvých a na elimináciu rizík vzniku spomínaných negatívnych javov.

5)	Zasadnutie WADA výkonného výboru (23.09.2016) - informácie
K bodu programu ohľadom prípravy na septembrové zasadnutie výkonného výboru WADA (Svetová antidopingová agentúra) mal svoj príspevok p. T. Johansson zo Švédska. Informoval, že spoločné stanovisko krajín Rady Európy ohľadom WADA rozpočtu na rok 2017 bude dohodnuté na 36. zasadnutí CAHAMA (Ad hoc výbore RE pre WADA záležitosti) v septembri 2016 pred plánovaným zasadnutím WADA výkonného výboru, 23.09.2016. V rámci otázky plánovaného rozpočtu WADA na rok 2017, ktorý sa skladá aj z príspevkov zmluvných strán Medzinárodného dohovoru proti dopingu, bola vznesená požiadavka WADA o jeho navýšení. V rámci tejto otázky sa prediskutováva aj výška alebo rozsah výdavkov na cestovné náhrady menovaných členov v orgánoch WADA. K tejto otázke zatiaľ nebol nájdený konsenzus, ale ani vo všeobecnej požiadavke percentuálneho navýšenia rozpočtu WADA (či 0%, 3% alebo 5%). Preto diskusia k návrhu rozpočtu WADA na rok 2017 bude pokračovať. 
Predsedajúca PS k otázkam WADA a antidopingu otvorila diskusiu. V diskusii predstaviteľ DK zdôraznil, že WADA by sa mala zhodnotiť všetky zdroje financovania a uplatňovať princípy dobrého riadenia, aj keď ide o riadenie vlastných výdavkov. K návrhu o navýšenie rozpočtu sa vyjadril kladne, t.j. že DK bude môcť akceptovať tento návrh WADA.
V súvislosti s otázkou zhody národných opatrení boja proti dopingu s novým Medzinárodným antidopingovým kódexom (WADA), ktorý je v platnosti od roku 2015, zástupcovia ES, PL, BG informovali o stave veci vo svojich krajinách. Prostredníctvom prípravy novej legislatívy v oblasti športu nastavujú antidopingové opatrenia v súlade s kódexom, podobne ako v iných členských štátoch EÚ.
Ohľadom antidopingových opatrení bol predmetom diskusie aj návrh Medzinárodného olympijského výboru (MOV) vytvoriť Jednotný úrad na testovanie, ktorý by fungoval na globálnej úrovni a poskytoval služby pre medzinárodné športové federácie v oblasti dopingovej kontroly. Bol by to nezávislý orgán, určený na kontrolu procesu dopingového testovania na veľkých medzinárodných športových podujatiach, za účelom zabezpečenia objektivity a nezávislosti a eliminácie možných stretov záujmov dotknutých subjektov, ktoré sú zaangažované v dopingovej kontrole svojich športovcov. WADA vytvorila dve pracovné skupiny, ktoré majú zvážiť predmetný návrh MOV a jeho organizačno-technickú stránku. 

6)	Športová diplomacia – diskusia
Predsedajúca uviedla SK PRES diskusný dokument o športovej diplomacii - tému, ktorá sa predkladá po prvýkrát do diskusie na pôde EÚ. V rámci témy o športovej diplomacii SK PRES má v úmysle poukázať na význam športu ako nástroja podpory verejnej diplomacie, rozvíjania zahraničných vzťahov, vrátane spolupráce s tretími krajinami a  pozitívneho imidžu krajiny, ale aj jej kultúry. Šport je aj účinným prostriedkom sociálnej inklúzie, výchovy k pozitívnym spoločenským hodnotám, ale aj boja proti radikalizácii a ďalším negatívnym javom v spoločnosti. Tento potenciál športu treba využiť pri aj rozvíjaní športovej diplomacie a sústrediť sa na jej pozitívne aspekty. Úspešní športovci svetoznámeho mena môžu zohrávať významnú rolu ako ambasádori šírenia mieru, pozitívnych hodnôt, imidžu svojej krajiny, dobrej medzinárodnej spolupráce. Cieľom diskusie je zistiť aké sú stanoviská členských štátov EÚ k predmetnej téme a nájsť smerovanie, ktoré by prinieslo konsenzus pri tvorbe návrhu záverov rady. Na základe diskusie SK PRES pripraví  návrh záverov rady.
Do diskusie sa zapojila väčšina prítomných zástupcov členských štátov EÚ (ČŠ EÚ). Ocenili novú tému na pôde EÚ, ale zhodnotili ju ako príliš širokú. Väčšina sa zhodla, že je treba zúžiť predmet diskusie na tie oblasti v rámci športovej diplomacie, ktoré budú v spoločnom záujme  a budú prínosom pre EÚ. Niektorí upozornili, že netreba zabúdať aj na negatívne udalosti, ktoré sa udiali v histórii športovej diplomacie (bojkoty na OH, občianske nepokoje a pod.). Väčšina sa však zhodla, že je treba nazerať na túto tému z pozitívneho aspektu, ktorý prevažuje a má rozsiahlejší dopad na medzinárodné vzťahy. 
Zástupcovia ČŠ predkladali aj konkrétne príklady aktivít v rámci športovej diplomacie, najmä v podobe spoločných projektov, bilaterálnej spolupráce v športe s konkrétnymi krajinami sveta a podotkli význam spolupráce s rezortom diplomacie. Návrh ohľadom vytvorenia siete športových ambasádorov EÚ sa zatiaľ nestretol s podporou väčšiny, i keď niektorí zhodnotili, že je to dobrý nápad, ktorý by priniesol pridanú hodnotu pre EÚ. Argument v neprospech tohto návrhu poukazoval na duplicitu takejto štruktúry, keďže športoví ambasádori už existujú v rámci Rady Európy a Európskeho týždňa športu.

7)	Rôzne
V rámci bodu rôzne FR nastolilo otázku ohľadom novelizácie Smernice EÚ o službách audio-vizuálných médií. FR je názoru, že aj veľké medzinárodné športové podujatia (OH, MS) by mali byť v zozname mediálne krytých významných podujatí o ktorých sa zmieňuje predmetná smernica. Predsedajúca v tejto veci povedala, že SK PRES odkomunikuje tento návrh FR s predsedom pracovnej skupiny pre audio-víziu a na nasledovnom zasadnutí PS podá informáciu o výstupe z týchto konzultácií. 
Na záver poďakovala všetkým prítomným za návrhy, pripomienky a cenné príspevky do diskusie a informovala, že nasledovné zasadnutie PS pre šport bude 19. 9. 2016. Písomné pripomienky a príspevky ČŠ k návrhu záverov SK PRES očakáva do 7.9.2016

Odporúčané závery (úlohy):
•	Komunikovať s ČŠ EÚ za účelom zaslania ich písomného príspevku do návrhu záverov rady k športovej diplomacii SK PRES
•	Pripraviť návrh textu záverov rady podľa písomných pripomienok a návrhov ČŠ EÚ
•	Spolupracovať a komunikovať s SZ pri EÚ, EK a generálneho sekretariátu Rady EÚ pri príprave návrhov záverov
•	V konzultácii s EK pripraviť vyúčtovanie grantu EÚ (spolufinancovanie konferencie a neformálneho stretnutia riaditeľov v Bratislave, 18.-20. júl 2016)

4.	Prehľad prinesenej dokumentácie a miesto jej uloženia
Pracovné materiály, ako prílohy správy sú uložené na sekcii štátnej starostlivosti o šport a mládež MŠVVaŠ SR. 

5.	Osobitne vyhodnotený očakávaný prínos ZPC
SR ako členský štát EÚ a v súčasnosti ako predsednícka krajina (SK PRES) priamo podieľa na tvorbe agendy EÚ v oblasti športu, predsedá na zasadnutiach pracovnej skupiny pre šport a Rady EÚ a koordinuje prípravu návrhov dokumentov EÚ pre oblasť športu (závery rady). 

8.    Spôsob zverejnenia výsledkov ZPC, prenos získaných informácií
Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete

Správu vypracovala: Mgr. Lýdia Babiaková
Dátum: 13. 09. 2016

Správu schválil: JUDr. Monika Maršáleková, GRS ...............................................
                            Ing. Elena Malíková, RO ..............................................................